Urim e Thummim

Objectos custodiate in le pectoral o bursa del Sacerdote Maxime (cfr. Exo. 28:30 e seq.), le quales serviva pro discoperir le voluntate de Deo (Num. 17:21; 1 Sam. 28:6; Esd. 2:63). Nos hodie non cognosce qual esseva le natura de tal objectos, ni le exacte significato del parolas hebree "Urim e Thummim". Secundo alcun eruditos, Thummim denotava le innocentia e Urim le culpa. Secundo alteres, respectivemente lumine e tenebras.

Le version grec Septuaginta traduce iste terminos dèlosis kai alètheia, illo es indicio e veritate. Forsan se tractava de duo petras o dados, de color e forma differente. "In le libro del Proverbios il es scribite: "Se jecta le sortes in le gremio, ma le decision perveni del Senior" (16:33).

Per le medio de Urim e Thummim se essayava de cognoscer le decision o le responsa de Deo, le qual, generalmente, consisteva in un si o in un no, o "culpa o non culpa".

Le passage que majormente illumina nos a iste reguardo es 1 Sam. 14:36-46, specialmente le v. 41, que in le texto del Septuaginta es rendite assi: "E Saul diceva: 'Oh Deo de Israel, proque hodie tu non respondeva a tu servitor? Si le iniquitate es in me o in mi filio Jonathan, da Urim, ma si tu dice assi: Le iniquitate es in tu populo Israel, da Thummim'. E Saul e Jonathan esseva designate, ma le populo esseva excludite".

Le privilegio de consultar le Deo de Israel per le medio de Urim e Thummim esseva, plus tarde, reservate al Sacerdote Maxime (Jud. 20:27 seq.; 1 Sam. 2:28). Iste objectos esseva perdite de post le destruction del Templo de Jerusalem.

In le tempores moderne le Mormones assere que Joseph Smith recipeva le Urim e Thummim (Luci e Perfection), insimul al plattas del original del Libro de Mormon, e ille los usava pro traducer le libro, secundo Joseph Smith le Urim e Thummin 
esseva constituite per duo petras montate supra arcos de argento e iste petras que fungeva de lentes, esseva fixate a un pectoral. Post le traduction del Libro de Mormon Joseph Smith debeva restituer le Urim e Thummim assi como le plattas del Libro de Mormon, sed il ha plure testes qui ha vidite iste objectos (vide Libro de Mormon - Introduction).

 Ligamines externe 
 In le Encyclopedia judee: http://www.jewishencyclopedia.com/view.jsp?artid=52&letter=U
 http://www.searchgodsword.org/con/ttt/view.cgi?number=T593

Categoria:Theologia christian